CELEX: 
Language: el
Date: 2019-03-14 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση του κανονισμού (ΕΕ) αριθ. 305/2011 του Ευρωπαϊκού Κοινοβουλίου και του Συμβουλίου με τον καθορισμό κατηγοριών επιδόσεων σε σχέση με τη διαπερατότητα στον αέρα των πλαστικών και γυάλινων φεγγιτών και των καπακιών οροφής

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) αριθ. 305/2011 του Ευρωπαϊκού Κοινοβουλίου και του Συμβουλίου, της 9ης Μαρτίου 2011, για τη θέσπιση εναρμονισμένων όρων εμπορίας δομικών προϊόντων και για την κατάργηση της οδηγίας 89/106/ΕΟΚ του Συμβουλίου
                  1
               , αναγνωρίζει δύο βασικές εναλλακτικές επιλογές για τον καθορισμό κατηγοριών επιδόσεων όσον αφορά τα ουσιώδη χαρακτηριστικά των δομικών προϊόντων. Σύμφωνα με το άρθρο 27 παράγραφος 1 και το άρθρο 60 στοιχείο στ), αυτό μπορεί να γίνει με τη θέσπιση κατ’ εξουσιοδότηση πράξεων από την Ευρωπαϊκή Επιτροπή, ενώ σύμφωνα με το άρθρο 27 παράγραφος 2 επιτρέπεται η χρήση εναρμονισμένων προτύπων για τον σκοπό αυτό, με βάση αναθεωρημένη εντολή. Σύμφωνα με το άρθρο 27 παράγραφος 2 πρώτο εδάφιο, όταν η Επιτροπή έχει καθορίσει τέτοιες κατηγορίες, οι ευρωπαϊκοί οργανισμοί τυποποίησης χρησιμοποιούν τις εν λόγω κατηγορίες στα εναρμονισμένα πρότυπα.
            
            
               Σύμφωνα με τον ορισμό που περιλαμβάνεται στο άρθρο 2 παράγραφος 7 του κανονισμού (ΕΕ) αριθ. 305/2011, ως «κατηγορία» ορίζεται ένα φάσμα επιπέδων επίδοσης δομικού προϊόντος, που οριοθετείται από κατώτατη και ανώτατη τιμή. Επομένως, οι κατηγορίες στον κανονισμό (ΕΕ) αριθ. 305/2011 εκφράζουν πάντοτε ένα δεδομένο φάσμα καθορισμένων επιδόσεων του προϊόντος.
            
            
               Επιπλέον, και αντίθετα με την προκάτοχό του οδηγία 89/106/ΕΟΚ του Συμβουλίου, ο κανονισμός (ΕΕ) αριθ. 305/2011 δεν διακρίνει τις κατηγορίες σε διαφορετικά είδη ανάλογα με την προέλευσή τους. Οι κατηγορίες επιδόσεων που καθορίζονται από την Ευρωπαϊκή Επιτροπή και οι αντίστοιχες κατηγορίες που θεσπίζονται από τους ευρωπαϊκούς οργανισμούς τυποποίησης πρέπει, ως εκ τούτου, να αναγνωρίζονται και να τηρούνται με τον ίδιο ακριβώς τρόπο.
            
            
               Η αναφορά στο ευρωπαϊκό πρότυπο προϊόντων EN 1873:2005 για τους μεμονωμένους πλαστικούς φεγγίτες δημοσιεύθηκε για πρώτη φορά δυνάμει της οδηγίας 89/106/ΕΟΚ στην Επίσημη Εφημερίδα της Ευρωπαϊκής Ένωσης τον Ιούνιο του 2006
                  2
               . Το εν λόγω εναρμονισμένο πρότυπο δεν περιέχει ταξινόμηση για τις επιδόσεις των προϊόντων που καλύπτει όσον αφορά το ουσιώδες χαρακτηριστικό της διαπερατότητας στον αέρα.
            
            
               Πρόσφατα, η Ευρωπαϊκή Επιτροπή Τυποποίησης (CEN) υπέβαλε στην Ευρωπαϊκή Επιτροπή νέα έκδοση αυτού του προτύπου, το EN 1873:2014+A1:2016. Η εν λόγω έκδοση περιλαμβάνει ταξινόμηση για τις επιδόσεις των προϊόντων που καλύπτει σε σχέση με το ουσιώδες χαρακτηριστικό της διαπερατότητας στον αέρα, με τρεις κατηγορίες επιδόσεων. Το πρότυπο αυτό βρίσκεται επί του παρόντος υπό αναθεώρηση στη CEN, ώστε να καλύπτει τους πλαστικούς και γυάλινους φεγγίτες και τα καπάκια οροφής. Στην επόμενη έκδοσή του προβλέπεται να έχει τρία μέρη, δηλαδή το EN 1873-1, το EN 1873-2 και το EN 1873-3. Και τα τρία μέρη πρέπει να περιέχουν την εν λόγω ταξινόμηση.
            
            
               Η αναφορά στο ευρωπαϊκό πρότυπο προϊόντων EN 14963:2006 για τους συνεχείς πλαστικούς φεγγίτες δημοσιεύθηκε για πρώτη φορά δυνάμει της οδηγίας 89/106/ΕΟΚ στην Επίσημη Εφημερίδα της Ευρωπαϊκής Ένωσης τον Ιούνιο του 2009
                  3
               . Το εν λόγω εναρμονισμένο πρότυπο δεν περιέχει ταξινόμηση για τις επιδόσεις των προϊόντων που καλύπτει όσον αφορά το ουσιώδες χαρακτηριστικό της διαπερατότητας στον αέρα.
            
            
               Πρόσφατα, η CEN ενημέρωσε την Ευρωπαϊκή Επιτροπή ότι η επόμενη αναθεωρημένη έκδοση του προτύπου αυτού θα περιλαμβάνει την ίδια ταξινόμηση για τις επιδόσεις των προϊόντων που καλύπτει σε σχέση με το ουσιώδες χαρακτηριστικό της διαπερατότητας στον αέρα με αυτήν που εισήχθη στο πρότυπο EN 1873.
            
            
               Σύμφωνα με τα ανωτέρω πρότυπα, η εκτίμηση των επιδόσεων σε σχέση με την διαπερατότητα στον αέρα πρέπει να διενεργείται με τη χρήση διαφορετικών επιπέδων εσωτερικής πίεσης, η οποία αυξάνεται βαθμιαία από το επίπεδο των 4 Pa στο επίπεδο των 100 Pa. Η ταξινόμηση των αποτελεσμάτων μπορεί να εκφραστεί σε διάγραμμα, στο οποίο απεικονίζονται οι τρεις κατηγορίες ως ορθογώνια διακρινόμενα από ευθείες γραμμές μεταξύ των επιπέδων που υποδηλώνουν τα διαφοροποιούμενα αποτελέσματα στα επίπεδα εσωτερικής πίεσης 4 Pa και 100 Pa.
            
            
               Δεδομένου ότι κατά την εφαρμογή του κανονισμού (ΕΕ) αριθ. 305/2011 η εισαγωγή νέων κατηγοριών επιδόσεων σε εναρμονισμένα πρότυπα από τους ίδιους τους ευρωπαϊκούς οργανισμούς τυποποίησης θα απαιτούσε την έκδοση νέων αναθεωρημένων εντολών, πράγμα που δεν έγινε και που θα απαιτούσε περισσότερο χρόνο, θεωρήθηκε πιο σκόπιμο να δοθεί συνέχεια με τον παρόντα κατ’ εξουσιοδότηση κανονισμό. 
            
            
               Δεν θεωρήθηκε σκόπιμο να περιληφθούν άλλες ταξινομήσεις επιδόσεων που περιέχονται στα σχετικά πρότυπα στο πεδίο εφαρμογής του κατ’ εξουσιοδότηση κανονισμού επειδή, σύμφωνα με τον κανονισμό (ΕΕ) αριθ. 305/2011, οι ταξινομήσεις που περιλαμβάνονται σε εναρμονισμένα πρότυπα, τα στοιχεία αναφοράς των οποίων έχουν δημοσιευτεί σύμφωνα με την οδηγία 89/106/ΕΟΚ στην Επίσημη Εφημερίδα της Ευρωπαϊκής Ένωσης, πρέπει να θεωρούνται ισχύουσες σύμφωνα με τον κανονισμό (ΕΕ) αριθ. 305/2011 χωρίς περαιτέρω απαιτούμενες ενέργειες.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Το σχέδιο κατ’ εξουσιοδότηση κανονισμού συζητήθηκε στη συνεδρίαση της συμβουλευτικής ομάδας για τα δομικά προϊόντα
                  4
                (ΣΟ) στις 15 Μαρτίου 2017. Υποβλήθηκε επίσης στους εμπειρογνώμονες για γραπτή διαβούλευση από την 1η έως τις 31 Μαρτίου 2017. Πριν από τις ενέργειες αυτές, δόθηκε η ευκαιρία σε όλα τα κράτη μέλη να ορίσουν εμπειρογνώμονες για να συμμετάσχουν. Πέρα από τους εν λόγω εμπειρογνώμονες, στη διαβούλευση συμμετείχαν και άλλα εξωτερικά ενδιαφερόμενα μέρη. Τα έγγραφα που συζητήθηκαν στο πλαίσιο της ΣΟ και υποβλήθηκαν για τη γραπτή διαβούλευση διαβιβάστηκαν ταυτόχρονα στο Ευρωπαϊκό Κοινοβούλιο και το Συμβούλιο, όπως προβλέπεται στο έγγραφο κοινής αντίληψης για τις κατ’ εξουσιοδότηση πράξεις. Οι παρατηρήσεις που υποβλήθηκαν στο πλαίσιο αυτό ελήφθησαν υπόψη κατά την εκπόνηση του τελικού σχεδίου της παρούσας πράξης για τη διυπηρεσιακή διαβούλευση.
            
            
               Δημοσιεύθηκε για ενημέρωση του κοινού στη διαδικτυακή πύλη για τη βελτίωση της νομοθεσίας από τις 8 Νοεμβρίου 2018 έως τις 6 Δεκεμβρίου 2018 και κοινοποιήθηκε στον ΠΟΕ από τις 15 Νοεμβρίου 2018 έως τις 14 Ιανουαρίου 2019· τρία ενδιαφερόμενα μέρη υπέβαλαν παρατηρήσεις. Και στις τρεις περιπτώσεις επρόκειτο για τεχνικές παρατηρήσεις που αφορούσαν τη βελτίωση των ορισμών στο παράρτημα, οι οποίες ήταν όλες έγκυρες και οδήγησαν σε αντίστοιχη βελτίωση του παραρτήματος.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Σύμφωνα με το άρθρο 27 του κανονισμού (ΕΕ) αριθ. 305/2011, μπορούν να καθορίζονται κατηγορίες επιδόσεων σε σχέση με τα ουσιώδη χαρακτηριστικά των δομικών προϊόντων. Σύμφωνα με το άρθρο 27 παράγραφος 1 και με το άρθρο 60 στοιχείο στ), αυτό μπορεί να γίνει με τη θέσπιση κατ’ εξουσιοδότηση πράξεων από την Επιτροπή. Σύμφωνα με το άρθρο 27 παράγραφος 2 πρώτο εδάφιο, όταν η Επιτροπή έχει καθορίσει τέτοιες κατηγορίες, οι ευρωπαϊκοί οργανισμοί τυποποίησης χρησιμοποιούν τις εν λόγω κατηγορίες στα εναρμονισμένα πρότυπα.
            
            
               Σύμφωνα με το άρθρο 2 παράγραφος 7 του κανονισμού (ΕΕ) αριθ. 305/2011, ως «κατηγορία» ορίζεται ένα φάσμα επιπέδων επίδοσης δομικού προϊόντος, που οριοθετείται από κατώτατη και ανώτατη τιμή. Ο κανονισμός (ΕΕ) αριθ. 305/2011 δεν κάνει διάκριση μεταξύ διαφορετικών ειδών κατηγοριών. Οι κατηγορίες επιδόσεων που καθορίζονται από την Επιτροπή και οι αντίστοιχες κατηγορίες που θεσπίζονται από τους ευρωπαϊκούς οργανισμούς τυποποίησης πρέπει, ως εκ τούτου, να αναγνωρίζονται και να τηρούνται με τον ίδιο ακριβώς τρόπο.
            
            
               Δεδομένου ότι κατά την εφαρμογή του κανονισμού (ΕΕ) αριθ. 305/2011 η εισαγωγή νέων κατηγοριών επιδόσεων σε εναρμονισμένα πρότυπα από τους ίδιους τους ευρωπαϊκούς οργανισμούς τυποποίησης θα απαιτούσε την έκδοση νέων αναθεωρημένων εντολών, πράγμα που δεν έγινε, θεωρήθηκε πιο σκόπιμο να δοθεί συνέχεια με το παρόν σχέδιο κατ’ εξουσιοδότηση κανονισμού. Για τους λόγους αυτούς, θα πρέπει να εγκριθεί ο κατ’ εξουσιοδότηση κανονισμός για τον καθορισμό νέων κατηγοριών επιδόσεων για τις οικογένειες προϊόντων που αναφέρονται ανωτέρω.
            
         
         
            
               Ο κατ’ εξουσιοδότηση κανονισμός συνάδει με την αρχή της αναλογικότητας. Συνεπάγεται ελάφρυνση από ορισμένες δυσκολίες που προκαλούν οι επιπτώσεις του κανονισμού (ΕΕ) αριθ. 305/2011 στην καθιέρωση συστημάτων ταξινόμησης των επιδόσεων των δομικών προϊόντων και, ως εκ τούτου, εκτιμάται ότι ωφελεί το σύνολο του ευρωπαϊκού τομέα των κατασκευών.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 14.3.2019
            
            
               για τη συμπλήρωση του κανονισμού (ΕΕ) αριθ. 305/2011 του Ευρωπαϊκού Κοινοβουλίου και του Συμβουλίου με τον καθορισμό κατηγοριών επιδόσεων σε σχέση με τη διαπερατότητα στον αέρα των πλαστικών και γυάλινων φεγγιτών και των καπακιών οροφής
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 305/2011 του Ευρωπαϊκού Κοινοβουλίου και του Συμβουλίου, της 9ης Μαρτίου 2011, για τη θέσπιση εναρμονισμένων όρων εμπορίας δομικών προϊόντων και για την κατάργηση της οδηγίας 89/106/ΕΟΚ του Συμβουλίου
                  5
               , και ιδίως το άρθρο 27 παράγραφος 1,
            
            
               Εκτιμώντας τα ακόλουθα:
            
            
               (1)Το ευρωπαϊκό πρότυπο EN 1873 για τους μεμονωμένους πλαστικούς φεγγίτες εγκρίθηκε αρχικά από την Ευρωπαϊκή Επιτροπή Τυποποίησης (CEN) το 2005, ενώ το ευρωπαϊκό πρότυπο EN 14963 για τους συνεχείς πλαστικούς φεγγίτες το 2006. Τα εν λόγω εναρμονισμένα πρότυπα δεν περιέχουν ταξινόμηση για τις επιδόσεις των προϊόντων που καλύπτουν όσον αφορά το ουσιώδες χαρακτηριστικό της διαπερατότητας στον αέρα.
            
            
               (2)Για την καλύτερη εξυπηρέτηση των αναγκών της αγοράς, οι νέες εκδόσεις των προτύπων EN 1873-1, EN 1873-2 και EN 1873-3, που καλύπτουν τους πλαστικούς και γυάλινους φεγγίτες και τα καπάκια οροφής, καθώς και το πρότυπο EN 14963, θα πρέπει να περιλαμβάνουν ταξινόμηση για τις επιδόσεις των προϊόντων που καλύπτουν όσον αφορά το ουσιώδες χαρακτηριστικό της διαπερατότητας στον αέρα. Η ταξινόμηση θα πρέπει να προβλέπει τρεις κατηγορίες επιδόσεων.
            
            
               (3)Σύμφωνα με το άρθρο 27 του κανονισμού (ΕΕ) αριθ. 305/2011, κατηγορίες επιδόσεων σε σχέση με τα ουσιώδη χαρακτηριστικά των δομικών προϊόντων μπορούν να καθορίζονται είτε από την Επιτροπή είτε από ευρωπαϊκό οργανισμό τυποποίησης με βάση αναθεωρημένη εντολή που έχει εκδοθεί από την Επιτροπή. Δεδομένης της ανάγκης καθορισμού πρόσθετων κατηγοριών επιδόσεων το συντομότερο δυνατόν, οι νέες κατηγορίες επιδόσεων θα πρέπει να καθοριστούν από την Επιτροπή. Σύμφωνα με το άρθρο 27 παράγραφος 2 του εν λόγω κανονισμού, οι κατηγορίες αυτές πρέπει να χρησιμοποιούνται σε εναρμονισμένα πρότυπα,
            
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Καθορίζονται κατηγορίες επιδόσεων σχετικά με τη διαπερατότητα στον αέρα για τους πλαστικούς και γυάλινους φεγγίτες και τα καπάκια οροφής, όπως ορίζεται στο παράρτημα.
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 14.3.2019
            
         
         
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 88 της 4.4.2011, σ. 5.
               
               
                  
                     (2)
                  
                        ΕΕ C 134 της 8.6.2006, σ. 1.
               
               
                  
                     (3)
                  
                        ΕΕ C 152 της 4.7.2009, σ. 9.
               
               
                  
                     (4)
                  
                        Κωδικός στο μητρώο των ομάδων εμπειρογνωμόνων και άλλων παρόμοιων οντοτήτων: E01329.
               
               
                  
                     (5)
                  
                        ΕΕ L 88 της 4.4.2011, σ. 5.
               
            
      
    ---documentbreak--- 
      
         
         
            
               ΠΑΡΑΡΤΗΜΑ 
            
            
               Κατηγορίες επιδόσεων σε σχέση με τη διαπερατότητα στον αέρα των πλαστικών και γυάλινων φεγγιτών και των καπακιών οροφής
            
            
            
                     
                        Κατηγορία
                     
                  
                  
                     
                        Κατώτερη οριακή τιμή εσωτερικής πίεσης  
                        (4 Pa)
                     
                  
                  
                     
                        Ανώτερη οριακή τιμή εσωτερικής πίεσης 
                        (100 Pa)
                     
                  
               
                     
                  
                  
                     
                        Διαπερατότητα στον αέρα 
                        [σε m3/(h.m)]
                     
                  
               
                     
                        A*
                     
                  
                  
                     
                        < 1,4
                     
                  
                  
                     
                        < 12
                     
                  
               
                     
                        B
                     
                  
                  
                     
                        ≥1.4
                     
                  
                  
                     
                        ≥12
                     
                  
               
                     
                        Γ
                     
                  
                  
                     
                        ≥ 6
                     
                  
                  
                     
                        ≥ 50
                     
                  
               
                     
                        * Στην περίπτωση της κατηγορίας Α, εκτός από τη δήλωση της κατηγορίας, δηλώνεται επίσης η χειρότερη μέτρηση όλων των σταδίων πίεσης με τη χρήση του ακόλουθου υποδείγματος: Κατηγορία A [εσωτερική πίεση (100Pa), εκτιμώμενο ποσοστό διαρροής].
                     
                     
                        Σημείωση: Τα όρια των κατηγοριών που χρησιμοποιούνται στον παρόντα πίνακα μπορούν να προκύπτουν από τον ακόλουθο τύπο: 
                        
                           
                     
                     
                        Όπου :
                     
                     
                        Q
                              
                              είναι ο ρυθμός διαρροής σε m³ ανά ώρα, ανά γραμμικό μέτρο της περιμέτρου του φεγγίτη κατά τη διάρκεια δοκιμής υπό εσωτερική πίεση
                     
                     
                        P
                              
                              είναι η εσωτερική πίεση κατά τη διάρκεια δοκιμής (σε Pa)
                     
                     
                        Q100
                              
                              είναι ο ρυθμός διαρροής σε m³ ανά ώρα,  ανά γραμμικό μέτρο της περιμέτρου του φεγγίτη, σε εσωτερική πίεση 100 Pa